Suffering is Not For Nothing » Somerstrand Gemeente
Youtube Pulse – Filippense 2:5-11 – 28 Maart 2021
Welkom. Ons lees vandag Filippense 2 en ek gaan 'n bietjie gesels oor emigrasie en jou roeping. Jy is welkom om in die week ook vrae vir my te vra daaroor.
Ons het nie volgende week Pulse nie. Jy is welkom om vir die normale Goeie Vrydag en Paasdiens in te skakel op Youtube of in die kerk. Ons hou ook nagmaal Vrydag 09:00.
Hier is nuus oor Pulse wat in Meimaand terugskuif kerk toe (video clip).
As jy enigiets sou kon doen, wat sou dit wees?
Om die bal 300 meter ver te slaan in gholf? Om 100 % vir Wiskunde te kry? Om eerste te staan in jou klas? In die provinsie? In die land?
Daar is niks verkeerds om jou talente te gebruik nie. Daar is niks verkeerd om die beste te wil wees nie. Kompetisie is 'n goeie ding. Dit bring die beste in ons na vore.
Paulus skryf daaroor in hoofstuk 2 van sy brief aan die Filippense. Ek lees vir ons in my eie vertaling van Eugene Peterson se The Message.
HY HET DIE STATUS VAN 'N SLAAF AANGENEEM
1–4 As jy enigiets gekry het deur Christus te volg, as sy liefde 'n verskil in jou lewe gemaak het, as die gemeenskap met die Gees iets vir jou beteken, as jy 'n hart het, as jy omgee —doen my dan 'n guns: Stem saam met mekaar, wees lief vir mekaar, wees diep geestelike vriende. Moenie na die voorkant toe druk nie; moenie jou pad boontoe met mooi woorde oop praat nie. Sit jouself opsy, en help ander om vooruit te gaan. Moenie versot wees op jou eie voordeel nie. Vergeet jouself lank genoeg om iemand anders te help.
Paulus herinner ons aan die gawes wat God vir ons gee. Dat Hy vir ons lief is. Dat Hy vir ons sy Gees gegee het. Dat Hy vir ons 'n klomp Christen maats gegee het, diep geestelike vriende.
Paulus gaan verder
5–8 Dink aan jouself soos Christus Jesus aan Homself gedink het. Hy het gelyke status met God gehad, maar het nie soveel van Homself gedink dat Hy aan die voordele van daardie status moes vashou, ongeag wat nie. Glad nie. Toe die tyd aanbreek, het Hy die voorregte van sy Godheid opsy gesit en die status van 'n slaaf aangeneem, mens geword! Nadat Hy mens geword het, het Hy mens gebly. Dit was 'n ongelooflike vernederende proses. Hy het nie spesiale voorregte geëis nie. In plaas daarvan het hy 'n selflose, gehoorsame lewe gelei en daarna 'n selflose, gehoorsame dood gesterf – en die ergste soort dood daaraan toe – 'n kruisiging.
9–11 Vanweë hierdie gehoorsaamheid het God Hom hoog opgehef en Hom ver bo enige iemand of enigiets geëer, ooit, sodat alle geskape wesens in die hemel en op die aarde – selfs al lankal dood en begrawe – hierdie Jesus Christus sal aanbid en in lof sal uitroep dat Hy die Baas van alles is tot eer van God die Vader. (Peterson, The Message, vertaal).
Ek wil jou ook daarmee bemoedig – dit is die moeite werd om jou lewe vir ander op te offer. Dit is die moeite werd om te ly vir die evangelie.
Maar kom ons word prakties.
1. Kom ons praat oor emigrasie. Ek weet baie tieners en jongmense is ontsteld met wat in ons land gebeur. Die geweld. Die diskriminasie. Die verval. Die korrupsie.
Baie wil net so ver as moontlik wegkom en in 'n land gaan bly waar alles werk en daar 'n mens 'n rustiger lewe vir jou mense kan skep.
Ja, en jy kan jouself so red en 'n lewe vir jouself bou.
Maar, as jy regtig 'n verskil wil maak aan hierdie lewe is daar eintlik nie 'n beter plek om te bly as in Suid-Afrika nie. Trouens, ons bly in 'n sekere sin reeds in "Ecuador". Ons hoef nie nog na 'n ander land te gaan om 'n verskil te maak nie. Ons hoef net ons oë oop te maak en te kyk waar die Here ons hier wil gebruik.
2. Kom ons praat oor roeping. Die Here het jou geseën met baie goed. Geleerdheid. Gawes. Geleenthede. Jy kan dit gebruik om die sosiale leer te klim. Om baie geld te maak. Om in 'n parallelle samelewing weg te kom van die armoede en uitdagings rondom ons.
Of jy kan besluit om soos Jesus nie vas te klou aan wat jy het nie, maar jou geleerdheid, gawes en geleenthede te gebruik om ander te help. Dit is wat Jesus gedoen het. Hy het sy Goddelike status gebruik om ons te kom dien. Selfs aan 'n kruis vir ons sondes te sterf, sodat ons die gawe van die ewige lewe kan ontvang.
Jy kan dus besluit om jou lewe ook te gebruik om ander te dien.
Soos Jesus hierdie besluit om mens te word self geneem het, is dit 'n besluit wat jy ook self moet neem. Niemand kan jou dwing nie. En as iemand jou dwing, weet dat dit verkeerd is.
Maar, dit is wel 'n besluit wat jy nie kan weg wens nie. Jy het 'n voorbeeld in Jesus. In Jim. In Elizabeth. In mense soos oom Theo Havemann in ons gemeente wat sy lewe gee vir bosslapers en mense op straat om hulle te help om weer op hulle voete te kom.
Die keuse sal pynlik wees. Die keuse sal baie van jou vra. Wel, jou hele lewe. Maar, suffering is not for nothing. Dit het 'n doel. 'n Goddelike doel. Sê dus ja vir God se doel met jou lewe.